杨万里
张功父送牡丹，续送酴醾，且示酴醾长编，和
溪桃红霞作红雨，海棠飘尽春无处。
约斋锦幄一夜空，行李移归雪宫住。
只道青蛟弱无力，飞上朱檐还有翼。
贫看翡翠积成堆，忽吐琼瑶真作剧。
素影与月相将迎，绿云和露相扶擎。
南枝暗香久寂寞，此花与梅同一清。
老夫最爱嚼香雪，不但解酲仍涤热。
牡丹未要煎牛酥，酴醾相领入冰壶。
约斋知我春愁重，并遣二友来相娱。
惜无老盆一快举，淡日微风花自舞。
约斋诗瘦浪作凝，君不见酒不到刘伶坟上土。